Datum:13. 5. 2024

Številka: U0070-35/2023/2

Zadeva: POROČILO O REZULTATIH POOSTRENEGA NADZORA LESENEGA PAKIRNEGA MATERIALA (LPM) IZ RIZIČNIH DRŽAV

1. **Namen**

Zaradi ugotovljenih neskladij pri nadzoru pošiljk LPM s poreklom iz Ukrajine na trgu in suma goljufivih praks glede ponarejanja žigov ISPM 15 je Inšpekcija za varno hrano, veterinarstvo in varstvo rastlin izvedla poostren 3-mesečni uradni nadzor pošiljk LPM pri uvozu. Nadzorovale so se pošiljke, ki so carinsko deklarirane s tarifno številko 4415 s poreklom iz Ukrajine ne glede na namembno državo.

Pregledi pošiljk so bili opravljeni na lokacijah sproščanja v prost promet, to je v carinskih skladiščih ali skladiščih izvajalcev dejavnosti. Do odločitve fitosanitarnega inšpektorja pošiljke niso bile sproščene v prost promet.

1. **Podatki o izvedenih pregledih in ugotovitve**

V obdobju od 1. decembra 2023 do 29. februarja 2024 je bilo na podlagi odstopa carinskega organa skupno nadzorovanih 26 pošiljk LPM s poreklom iz Ukrajine. Za nekatere pošiljke (11) so se fitosanitarni inšpektorji po obvestilu carinskega organa odločili, da inšpekcijskega postopka ne uvedejo, in sicer zaradi predhodne skladnosti uvožene pošiljke LPM pri izvajalcu dejavnosti ali zaradi večjega števila sočasno odprtih inšpekcijskih postopkov pri istem zavezancu. Od nadzorovanih pošiljk je bilo glede zahtev po mednarodnem standardu ISPM 15 neskladnih skupno 8 pošiljk različnih uvoznikov LPM.

V okviru nadzora na trgu oziroma pri pooblaščenem izvajalcu dejavnosti za označevanje po ISPM 15 sta bili dodatno ugotovljeni dve neskladni pošiljki LPM iz Ukrajine, ki sta bili že carinsko deklarirani in nista bili izbrani za nadzor v okviru SAT- napotka carinskega organa.

Skupno je bilo v treh mesecih ugotovljenih 10 neskladnih pošiljk LPM iz Ukrajine.

Preglednica 1: Število nadzorovanih pošiljk v obdobju od 1.12.2023 do 29.2.2024 na podlagi odstopov carinskega organa

|  |  |  |  |  |
| --- | --- | --- | --- | --- |
| **OU** | **MESEC NADZORA** | **Število odstopov FURS** | **Število nadzorovanih pošiljk** | **Število neskladnih pošiljk** |
| CE | DEC | 1 | 1 | 0 |
| JAN | 4 | 4 | 2 |
| FEB | 8 | 4 + 1\* | 2 |
| LJ | DEC | 1 | 1 | 1 |
| JAN | 1 | 0 | 0 |
| FEB | 3 | 2 | 2 |
| MB | DEC | 3 | 3 | 0 |
| JAN | 5 | 4 | 1 |
| FEB | 4 | 1 | 0 |
| MS | DEC | 2 | 2 | 0 |
| JAN | 0 | 0 | 0 |
| FEB | 0 | 0 | 0 |
| NG | DEC | 2 | 2 | 2 |
| JAN | 2 | 1 | 0 |
| FEB | 0 | 0 | 0 |
| NM | DEC | 0 | 0 | 0 |
| JAN | 0 | 0 | 0 |
| FEB | 1 | (1\*) | 0 |
|  | **SKUPAJ** | **37** | **26** | **8** |

\*pošiljka je bila zadržana v OU NM in odstopljena v reševanje v OU CE, kjer je bil opravljen pregled pošiljke na lokaciji razkladanja

Pri vseh pregledanih neskladnih pošiljkah so bila ugotovljena neskladja glede označevanja, in sicer so bile ugotovljene nečitljive, slabo vidne ali pomanjkljive oznake ISPM 15 oziroma je bil LPM brez oznak po ISPM 15. Pri nekaterih pošiljkah je bila ugotovljena visoka vsebnost vlage, prisotnost črvine, prisotnost živih škodljivih organizmov in znamenja gliv modrivk.

Odvzeti so bili 4 vzorci LPM in poslani v uradne laboratorije v analizo na navzočnost ogorčic oziroma sum na navzočnost živih žuželk. Laboratorijske analize niso dokazale navzočnosti karantenskih škodljivih organizmov ali ogorčic, ki dokazujejo morebitno neizvedeno obdelavo palet v skladu z mednarodnim standardom ISPM 15.

Za neskladne pošiljke je bila odrejena prepoved vstopa v Unijo bodisi za celo pošiljko ali za neskladen del pošiljke. Za 3 pošiljke je bilo odrejena vrnitev cele pošiljke LPM pošiljatelju. Za 1 pošiljko je bilo odrejeno uničenje neskladnega dela pošiljke. Brisanje obstoječih ISPM 15 oznak in ponovno tretiranje in označevanje po ISPM 15 je bilo odrejeno za eno pošiljko v celoti in za 5 pošiljk za neskladen del pošiljke.

Za pošiljke, kjer so bili odrejeni inšpekcijski ukrepi, smo glede ugotovljenih neskladij obveščali preko sistema Traces oz. i-RAASF, si čimer smo o ugotovitvah obvestili tako Evropsko komisijo, države članice in državo izvora neskladnih pošiljk LPM.

Zaradi visokega deleža ugotovljenih neskladij smo glede pošiljk LPM, ki se carinsko deklarirajo pod CN kodo 4415, o tem posebej obvestili tudi Evropsko komisijo ter podali predloge za sistemsko ureditev področja oz. spremembo zahtev za najavljanje pošiljk LPM na prvem vstopnem mestu.

Inšpektorji so bili v okviru nadzora pozorni tudi na komercialne kakovostne oznake za lesen pakirni material ( EPAL ali EUR-UIC), saj so morebitni ponaredki kakovostnih oznak lahko znak, da so ponarejene tudi palete glede izvajanja standarda ISPM 15. V primeru suma na neskladja glede zahtev EPAL ali EUR, in sicer v primeru suma slabe kakovosti ali suma na ponarejene palete smo o tem obvestili kontrolne organizacije oziroma nosilce patentnih pravic. Izmed 10 neskladnih pošiljk palet je bilo 7 pošiljk označenih tudi s kakovostnimi oznakami.